02009A0228(01) — RO — 18.02.2019 — 001.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

Astfel cum a fost modificat prin:





Rectificat prin:









▼B

ACORD INTERIMAR

în vederea încheierii unui acord de parteneriat economic între Comunitatea Europeană și statele sale membre, pe de o parte, și partea „Africa Centrală”, pe de altă parte

CUPRINS PREAMBUL TITLUL I OBIECTIVE TITLUL II PARTENERIAT PENTRU DEZVOLTARE TITLUL III REGIMUL COMERCIAL AL PRODUSELOR CAPITOLUL 1 Taxe vamale și măsuri netarifare CAPITOLUL 2 Instrumente de protecție comercială CAPITOLUL 3 Regimul vamal și facilitarea comerțului CAPITOLUL 4 Bariere tehnice în calea comerțului și măsuri sanitare și fitosanitare CAPITOLUL 5 Gestionare silvică și schimburi comerciale cu lemn și cu produse forestiere TITLUL IV SISTEM, COMERȚ ÎN SECTORUL SERVICIILOR ȘI COMERȚ ELECTRONIC TITLU V REGULI ÎN MATERIE DE COMERȚ CAPITOLUL 1 Plăți curente și circulația capitalurilor CAPITOLUL 2 Concurență CAPITOLUL 3 Proprietate intelectuală CAPITOLUL 4 Achiziții publice CAPITOLUL 5 Dezvoltare durabilă CAPITOLUL 6 Protecția datelor cu caracter personal TITLUL VI PREVENIREA ȘI SOLUȚIONAREA DIFERENDELOR CAPITOLUL 1 Obiectiv și domeniu de aplicare CAPITOLUL 2 Consultări și mediere CAPITOLUL 3 Proceduri de soluționare a diferendelor CAPITOLUL 4 Dispoziții generale TITLUL VII EXCEPȚII GENERALE TITLUL VIII DISPOZIȚII GENERALE ȘI FINALE







„AFRICA CENTRALĂ” CARE, ÎN SENSUL PREZENTULUI ACORD, CONSTĂ DIN: REPUBLICA CAMERUN pe de-o parte, REGATUL BELGIEI, REPUBLICA BULGARIA, REPUBLICA CEHĂ, REGATUL DANEMARCEI, REPUBLICA FEDERALĂ GERMANIA, REPUBLICA ESTONIA, IRLANDA, REPUBLICA ELENĂ, REGATUL SPANIEI, REPUBLICA FRANCEZĂ, REPUBLICA ITALIANĂ, REPUBLICA CIPRU, REPUBLICA LETONIA, REPUBLICA LITUANIA, MARELE DUCAT AL LUXEMBURGULUI, REPUBLICA UNGARĂ, MALTA, REGATUL ȚĂRILOR DE JOS, REPUBLICA AUSTRIA, REPUBLICA POLONĂ, REPUBLICA PORTUGHEZĂ, ROMÂNIA, REPUBLICA SLOVENIA, REPUBLICA SLOVACĂ, REPUBLICA FINLANDA, REGATUL SUEDIEI, REGATUL UNIT AL MARII BRITANII ȘI IRLANDEI DE NORD, și COMUNITATEA EUROPEANĂ, pe de altă parte, PREAMBUL AVÂND ÎN VEDERE acordul de parteneriat între membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, revizuit la Luxemburg, la 25 iunie 2005, denumit în continuare „acordul de la Cotonou”; AVÂND CONVINGEREA că acordul de parteneriat economic (APE) va institui un nou climat mai favorabil relațiilor reciproce în domeniile guvernanței economice, comerțului și investițiilor și va deschide noi perspective pentru creștere și dezvoltare; ÎNTRUCÂT liberalizarea comerțului, a condițiilor de constituire și a comerțului cu servicii între părți trebuie să se întemeieze pe integrarea regională a statelor din Africa Centrală, să aibă drept obiectiv promovarea integrării lor armonioase și progresive în economia mondială, luându-se în considerare opțiunile politice și prioritățile acestora în materie de dezvoltare și trebuie să îndeplinească condițiile impuse de acordurile Organizației Mondiale a Comerțului (OMC); ÎNTRUCÂT părțile nu vor încuraja investițiile străine directe prin reducerea restricțiilor prevăzute în legislația și reglementările lor interne în domeniul mediului, muncii, sănătății la locul de muncă sau al securității sau printr-o flexibilizare a legislației și reglementărilor lor interne în domeniul muncii sau al reglementărilor care vizează protejarea și promovarea diversității culturale. Prin urmare, părțile își reafirmă angajamentul de a respecta legislația și reglementările interne respective sau își propun să procedeze astfel în vederea încurajării creării, obținerrii, extinderii sau menținerii unei investiții sau unui investitor pe teritoriul lor; CONVIN DUPĂ CUM URMEAZĂ:







TITLUL I

OBIECTIVE

Articolul 1

Acord interimar

Prezentul acord stabilește un cadru inițial pentru un acord de parteneriat economic (APE).

Prin „cadru inițial” părțile înțeleg un acord interimar care include, pe de o parte, angajamente efective și executorii în conformitate cu dispozițiile prezentului acord și, pe de altă parte, negocieri care să permită integrarea elementelor complementare pentru a ajunge la un APE complet, conform acordului de la Cotonou.

Articolul 2

Obiective generale și domeniul de aplicare

Obiectivele prezentului acord sunt următoarele:

a) să contribuie la reducerea și, ulterior, la eradicarea sărăciei prin instituirea unui parteneriat comercial în conformitate cu obiectivul dezvoltării durabile, cu Obiectivele de Dezvoltare ale Mileniului și cu acordul de la Cotonou;

b) să promoveze o economie regională în Africa Centrală mai competitivă și mai diversificată, precum și o creștere mai susținută;

c) să promoveze integrarea regională, cooperarea economică și buna guvernanță în regiunea Africii Centrale;

d) să promoveze integrarea progresivă a Africii Centrale în economia mondială, în conformitate cu opțiunile politice și prioritățile sale în materie de dezvoltare;

e) să îmbunătățească capacitatea Africii Centrale în materie de politică comercială și în ceea ce privește aspectele legate de comerț;

f) să stabilească și să pună în aplicare un cadru de reglementare regional eficient, previzibil și transparent pentru comerțul și investițiile din regiunea Africii Centrale, sprijinind astfel condițiile de dezvoltare a investițiilor și a inițiativelor din sectorul privat, pentru sporirea capacității ofertei de produse și servicii, a competitivității, precum și a creșterii economice în regiune;

g) să consolideze relațiile existente între părți pe baza solidarității și a interesului reciproc. În acest scop, în conformitate cu obligațiile din cadrul OMC, acordul va îmbunătăți relațiile comerciale și economice, va sprijini o nouă dinamică a schimburilor comerciale dintre părți, prin intermediul unei liberalizări progresive și asimetrice a schimburilor dintre ele și va consolida, extinde și aprofunda cooperarea în toate domeniile legate de comerț;

h) să promoveze dezvoltarea sectorului privat și creșterea nivelului de ocupare a forței de muncă.

Articolul 3

Obiective specifice

În conformitate cu articolele 34 și 35 din acordul de la Cotonou, obiectivele specfice ale prezentului acord sunt următoarele:

a) stabilirea bazelor pentru negocierea unui APE care să contribuie la reducerea sărăciei, să promoveze integrarea regională, cooperarea economică, buna guvernanță în Africa Centrală și să îmbunătățească capacitățile de producție, de export și de aprovizionare a Africii Centrale, precum și capacitatea sa de a atrage investiții străine și capacitatea în materie de politică comercială și privind aspectele legate de comerț;

b) promovarea integrării armonioase și progresive a Africii Centrale în economia mondială, în conformitate cu opțiunile politice și prioritățile sale în materie de dezvoltare;

c) consolidarea relațiilor existente între părți pe baza solidarității și a interesului reciproc;

d) crearea unui acord compatibil cu normele OMC;

e) stabilirea bazelor pentru negocierea și punerea în aplicare a unui cadru de reglementare regional eficient, previzibil și transparent pentru comerț, investiții, concurență, proprietate intelectuală, achiziții publice și dezvoltare durabilă în regiunea Africii Centrale, sprijinind astfel condițiile pentru dezvoltarea investițiilor și a inițiativelor din sectorul privat, pentru sporirea capacității ofertei de produse și servicii, a competitivității, precum și a creșterii economice în regiune;

f) întocmirea unei foi de parcurs pentru negocierile în domeniile menționate la litera (e) în care nu a fost posibilă finalizarea negocierilor în 2007.







TITLUL II

PARTENERIAT PENTRU DEZVOLTARE

Articolul 4

Cadrul pentru consolidarea capacităților în Africa Centrală

Părțile își afirmă angajamentul de a promova consolidarea capacităților și modernizarea economiilor din Africa Centrală, cu ajutorul diferitelor instrumente de care dispun și, în special, prin instituirea unui cadru economic și instituțional național și regional propice dezvoltării de activități economice competitive în Africa Centrală, prin intermediul instrumentelor de politică comercială și a celor de cooperare pentru dezvoltare, astfel cum sunt definite la articolul 7.

Articolul 5

Domenii prioritare de consolidare a capacităților și de modernizare

(1) Partea „Africa Centrală”, în parteneriat cu CE și cu ajutorul instrumentelor de cooperare, astfel cum sunt definite la articolul 7, va promova o creștere cantitativă și calitativă a bunurilor și serviciilor produse și exportate de această parte, în special în următoarele domenii:

a) Dezvoltarea infrastructurilor de bază regionale:

— transporturi

— energie

— telecomunicații;

b) Agricultură și securitate alimentară:

— producție agricolă

— agroindustrie

— pescuit

— creșterea animalelor de fermă

— acvacultură și rezerve halieutice;

c) Industrie, diversificarea și competitivitatea economiilor:

— modernizarea întreprinderilor

— industrie

— standarde și certificare (măsuri sanitare și fitosanitare (SPS), calitate, standarde zootehnice etc.);

d) Consolidarea integrării regionale:

— dezvoltarea pieței comune regionale

— fiscalitate și aspecte vamale;

e) Îmbunătățirea mediului de afaceri:

— armonizarea politicilor comerciale naționale.

(2) În cadrul punerii în aplicare a acestui parteneriat, părțile se raportează la documentul de orientare comun din anexa I.

(3) În contextul punerii în aplicare a prezentului acord, părțile își afirmă angajamentul de a promova modernizarea sectoarelor productive din Africa Centrală, vizate de prezentul acord, cu ajutorul instrumentelor de cooperare, astfel cum sunt definite la articolul 7.

Articolul 6

Mediul de afaceri

Părțile estimează că mediul de afaceri constituie un factor esențial pentru dezvoltarea economică și că, în consecință, dispozițiile prezentului acord vizează să contribuie la acest obiectiv comun. Statele semnatare din Africa Centrală, care sunt, în egală măsură, semnatare ale tratatului Organizației pentru armonizarea dreptului afacerilor în Africa (OHADA), se angajează să aplice și să execute în mod nediscriminatoriu și eficient dispozițiile acestui tratat.

Articolul 7

Cooperare pentru finanțarea dezvoltării

(1) În vederea maximizării beneficiilor prevăzute în prezentul acord, se vor pune în aplicare dispozițiile acordului de la Cotonou privind cooperarea și integrarea economică și regională.

(2) Finanțarea din partea Comunității Europene ( 1 ) privind cooperarea pentru dezvoltare între Africa Centrală și Comunitatea Europeană, care sprijină punerea în aplicare a prezentului acord, va fi efectuată în cadrul normelor și procedurilor adecvate prevăzute de acordul de la Cotonou, în special procedurile de programare ale Fondului European de Dezvoltare (FED) și în cadrul instrumentelor aferente finanțate de bugetul general al Uniunii Europene. În acest context, sprijinul pentru punerea în aplicare a prezentului acord va fi una dintre priorități.

(3) Statele membre ale Comunității Europene se angajează în mod colectiv să sprijine, prin intermediul politicilor și instrumentelor lor respective de dezvoltare, inclusiv prin ajutorul pentru comerț, acțiunile pentru dezvoltare în favoarea cooperării economice regionale și prin punerea în aplicare a prezentului acord, atât la nivel național, cât și regional, în conformitate cu principiile de eficacitate și de complementaritate privind ajutorul.

(4) Părțile vor coopera pentru a facilita intervenția altor creditori dispuși să sprijine eforturile Africii Centrale de a realiza obiectivele prezentului acord.

(5) Părțile recunosc utilitatea mecanismelor specifice regionale de finanțare în sprijinirea punerii în aplicare a prezentului acord și vor susține eforturile regiunii în acest sens.

Articolul 8

Sprijin pentru punerea în aplicare a normelor legate de comerț

Părțile convin că punerea în aplicare a normelor legate de comerț, ale căror domenii de cooperare sunt prezentate în detaliu în diferitele capitole aferente ale prezentului acord, contribuie la îndeplinirea obiectivelor prezentului acord. Cooperarea în acest sens va fi realizată în conformitate cu modalitățile prevăzute la articolul 7.

Articolul 9

Finanțarea parteneriatului

(1) Părțile convin asupra instituirii unui Fond regional APE (FORAPE), creat de către și pentru regiunea Africii Centrale, al cărui scop este să coordoneze ajutoarele care vor contribui la finanțarea în mod eficient a acțiunilor prioritare care vizează consolidarea capacităților productive ale statelor din Africa Centrală, astfel cum se indică la articolul 5, precum și măsurile menționate la articolul 10. Modalitățile de funcționare și de administrare a FORAPE sunt stabilite de regiune înainte de sfârșitul lui 2008. CE va utiliza această perioadă pentru a completa analiza sa cu privire la respectivele modalități.

(2) FORAPE va fi alimentat cu resurse puse la dispoziție de părți, în special prin contribuții ale fondului FED, contribuții din partea statelor membre ale Uniunii Europene, precum și prin eventuale contribuții din partea altor creditori.

(3) Fără a aduce atingere alineatelor (1) și (2), Comunitatea Europeană se angajează să canalizeze sprijinul său fie prin intermediul mecanismelor de finanțare specifice regiunii, fie prin mecanismele alese de țările semnatare ale prezentului acord, în conformitate cu normele și procedurile prevăzute de acordul de la Cotonou și în conformitate cu principiile de eficacitate în materie de ajutoare.

(4) Părțile vor coopera pentru a facilita contribuția altor creditori la FORAPE.

Articolul 10

Cooperare în materie de adaptare fiscală

(1) Părțile recunosc provocările pe care le poate genera la adresa statelor semnatare din Africa Centrală eliminarea sau reducerea semnificativă a taxelor vamale prevăzută în prezentul acord și convin asupra instaurării unui dialog și a unei cooperări în acest domeniu.

(2) Având în vedere calendarul de eliminare a taxelor vamale stabilit de comun acord de către părți prin prezentul acord, acestea convin să instaureze un dialog aprofundat privind măsurile de adaptare fiscală care vor fi luate și care pot să restabilească echilibrul bugetar.

(3) În conformitate cu alineatele (1) și (2) din prezentul articol, părțile convin să coopereze în cadrul dispozițiilor articolului 7 și se angajează să pună în aplicare măsuri de asistență tehnică și financiară în următoarele domenii:

a) contribuția la absorbția impactului fiscal net, în deplină complementaritate cu reformele fiscale,

b) sprijin pentru reforma fiscală alături de dialog în acest domeniu.

(4) Părțile convin să stabilească de comun acord, în cadrul Comitetului APE și în cel mai scurt termen, metodologia de estimare a impactului fiscal net. Ulterior, în același cadru, părțile vor hotărî de comun acord cu privire la studiile și acțiunile complementare necesare.

Articolul 11

Cooperarea în cadrul forurilor internaționale

Părțile depun toate eforturile pentru a coopera în cadrul tuturor forurilor internaționale în care se discută aspecte relevante pentru prezentul parteneriat.

Articolul 12

Analiza privind parteneriatul pentru dezvoltare

Părțile convin să aprofundeze în 2008 analiza privind parteneriatul pentru dezvoltare instituit prin prezentul titlu, inclusiv modalitățile de punere în aplicare a acestuia.







TITLUL III

REGIMUL COMERCIAL AL PRODUSELOR







CAPITOLUL 1

Taxe vamale și măsuri netarifare

Articolul 13

Reguli de origine

(1) În sensul prezentului capitol, termenul „originar” se aplică mărfurilor care respectă regulile de origine în vigoare la 1 ianuarie 2008 pe teritoriul părților.

(2) Comitetul APE va anexa la prezentul acord statutul unui regim comun reciproc aplicabil regulilor de origine, care va intra în vigoare din momentul aplicării cu titlu provizoriu a prezentului acord.

(3) În termen de cel mult trei ani de la data intrării în vigoare a prezentului acord, părțile vor revizui dispozițiile în vigoare care reglementează regulile de origine, având drept obiectiv simplificarea noțiunilor și metodelor utilizate pentru a stabili originea, în raport cu obiectivele de dezvoltare ale Africii Centrale. În cadru acestei revizuiri, părțile vor lua în considerare dezvoltarea tehnologică, procesele de producție și toți ceilalți factori, inclusiv reformele în curs privind regulile de origine, care ar putea necesita modificări ale regimului reciproc negociat. Orice modificare sau înlocuire se va efectua prin decizia Comitetului APE.

Articolul 14

Taxe vamale

„Taxe vamale” înseamnă orice taxe sau impuneri de orice tip, inclusiv orice formă de suprataxă sau impunere suplimentară, aplicate la import sau export sau în legătură cu importul sau exportul de produse. Nu sunt incluse următoarele:

(a) impunerile corespunzătoare taxelor sau altor impuneri interne aplicate în conformitate cu articolul 23;

(b) măsurile antidumping, compensatorii sau de salvgardare aplicate în conformitate cu dispozițiile capitolului privind instrumentele de protecție comercială;

(c) redevențele sau alte impuneri aplicate în conformitate cu articolul 18.

Articolul 15

Eliminarea taxelor vamale la export

(1) Nu se va introduce nicio nouă taxă vamală la export, nici nu se vor majora taxele deja aplicate în cadrul schimburilor comerciale dintre părți, de la data intrării în vigoare a prezentului acord.

(2) Cu toate acestea, în cazul unor dificultăți majore ale finanțelor publice sau din necesitatea de a intensifica protecția mediului, Africa Centrală poate, în urma consultării cu CE, să introducă taxe vamale la export pentru un număr limitat de mărfuri suplimentare.

(3) În cadrul Comitetului APE, va avea loc o evaluare periodică în scopul de a examina impactul și relevanța taxelor vamale la export, aplicate în temeiul prezentului articol.

Articolul 16

Circulația produselor

(1) Produsele originare din Comunitatea Europeană sau din Africa Centrală nu sunt supuse taxelor vamale decât o singură dată pe teritoriul celeilalte părți.

(2) În ceea ce privește produsele originare din Comunitatea Europeană, taxa vamală de achitat în conformitate cu prezentul acord este percepută în numele statului semnatar din Africa Centrală al cărui teritoriu constituie locul în care are loc consumul.

(3) Africa Centrală va lua toate măsurile necesare pentru a asigura punerea în aplicare eficientă a dispozițiilor prezentului articol, precum și pentru a promova libera circulație a produselor în statele semnatare din Africa Centrală. Cele două părți convin să coopereze în acest domeniu, în cadrul articolelor 7 și 8. Această cooperare se va adapta tipului de mecanism pentru care a optat în final Africa Centrală.

(4) Părțile convin să coopereze pentru a facilita circulația produselor și simplifica procedurile vamale, astfel cum se prevede la capitolul 3 din titlul III.

Articolul 17

Clasificarea produselor

Clasificarea produselor aflate în domeniul de aplicare al prezentului acord este cea care figurează în nomenclatura tarifară corespunzătoare fiecărei părți, în conformitate cu sistemul armonizat de denumire și codificare a mărfurilor („SA”).

Articolul 18

Redevențe și alte impuneri

(1) Redevențele și alte impuneri menționate la articolul 14 litera (c) sunt limitate la costul aproximativ al serviciilor prestate și nu constituie un mijloc indirect de protecție a produselor naționale sau o impunere de natură fiscală percepută pentru importuri sau exporturi. Acestea fac obiectul tarifelor specifice corespunzătoare costului aproximativ al serviciilor prestate și nu se calculează pe o bază ad valorem. Redevențele și celelalte impuneri nu se instituie pentru formalitățile consulare, precum facturile și certificatele consulare, a căror listă exhaustivă va fi adoptată de Comitetul APE.

(2) În vederea promovării integrării regionale și transparenței față de operatorii economici, Africa Centrală convine să instituie dispoziții standardizate privind domeniul vizat de prezentul articol, cel târziu la 1 ianuarie 2013.

Articolul 19

Tratamente mai favorabile care rezultă din acordurile de integrare economică

(1) În ceea ce privește domeniile care fac obiectul prezentului capitol, CE acordă Africii Centrale orice tratament mai favorabil care ar putea decurge din încheierea de către CE a unui acord de integrare economică cu părți terțe, ulterior semnării prezentului acord.

(2) În ceea ce privește domeniile care fac obiectul prezentului capitol, Africa Centrală acordă CE orice tratament mai favorabil care ar putea decurge din încheierea de către Africa Centrală a unui acord de integrare economică cu un partener comercial major, ulterior semnării prezentului acord.

(3) În cazul în care Africa Centrală a obținut din partea unui partener comercial major un tratament considerabil mai favorabil decât acela oferit de CE, printr-un acord de integrare economică încheiat de Africa Centrală cu același partener, părțile vor iniția consultări și vor decide de comun acord privind punerea în aplicare a dispozițiilor alineatului (2).

(4) În sensul prezentului articol, „acord de integrare economică” înseamnă un acord de liberalizare semnificativă a comerțului și de suprimare sau eliminare semnificativă a discriminărilor între părți, prin intermediul eliminării măsurilor discriminatorii existente și/sau interzicerii de noi măsuri discriminatorii și de măsuri mai discriminatorii, fie la intrarea în vigoare a prezentului acord, fie pe baza unui calendar rezonabil.

(5) În sensul prezentului articol, „partener comercial major” înseamnă orice țară dezvoltată sau orice țară care deține o cotă mai mare de 1 procent din schimburile comerciale mondiale, în cursul anului precedent intrării în vigoare a acordului de integrare economică menționat la alineatul (2) sau orice grup de țări care, acționând individual, colectiv sau în cadrul unui acord de integrare economică, deține o cotă mai mare de 1,5 procente din schimburile mondiale, în cursul anului precedent intrării în vigoare a acordului de integrare economică menționat la alineatul (2) ( 2 ).

(6) Dispozițiile prezentului capitol nu pot fi interpretate ca obligând părțile să își acorde reciproc tratamente preferențiale care ar fi aplicabile în temeiul apartenenței uneia dintre părți la un acord de integrare economică regională cu o parte terță, la data semnării prezentului acord.

Articolul 20

Taxe vamale pentru produsele originare din statele semnatare din Africa Centrală

(1) Produsele originare din Africa Centrală sunt importate în CE fără taxe vamale, cu excepția produselor indicate și în condițiile definite la anexa II.

(2) În cadrul schimburilor comerciale între părți, nu se instituie nicio nouă taxă vamală și nu se măresc cele care sunt deja aplicate.

Articolul 21

Taxe vamale pentru produsele originare din Comunitatea Europeană

(1) Pentru fiecare produs, taxa vamală de bază este aceea menționată în anexa III.

(2) În cadrul schimburilor comerciale între părți, nu se instituie nicio nouă taxă vamală și nu se măresc cele menționate la anexa III.

(3) Fără a aduce atingere alineatului (2), în cadrul instituirii unui tarif exterior comun de la 1 ianuarie 2013 cel târziu, și în măsura în care impactul general al acestor taxe nu depășește impactul rezultat din taxele menționate la anexa III, Africa Centrală va putea să revizuiască taxele vamale menționate la anexa III care se aplică produselor originare din Comunitatea Europeană. În acest caz, Comitetul APE modifică anexa III în consecință.

(4) Taxele vamale la importurile din Comunitatea Europeană de produse definite ca originare a căror listă figurează în anexa III, la categoriile „1”, „2” și „3”, sunt eliminate definitiv, în conformitate cu modalitățile definite în tabelul de mai jos. Procentele de reducere tarifară din tabelul de mai jos se aplică fie tarifelor definite la alineatul (1), fie eventualelor noi tarife definite potrivit condițiilor de la alineatul (3).







Categorie 1/01/2008 1/01/2009 1/01/2010 1/01/2011 1/01/2012 1/01/2013 1/01/2014 1 0 % 0 % 25 % 50 % 75 % 100 % 2 0 % 0 % 0 % 15 % 30 % 45 % 60 % 3 0 % 0 % 0 % 0 % 0 % 0 % 10 %







Categorie 1/01/2015 1/01/2016 1/01/2017 1/01/2018 1/01/2019 1/01/2020 1/01/2021 1 2 75 % 90 % 100 % 3 20 % 30 % 40 % 50 % 60 % 70 % 80 %







Categorie 1/01/2022 1/01/2023 1 2 3 90 % 100 %

(5) Importurile de produse originare din Comunitatea Europeană a căror listă figurează în anexa III, la categoria „5”, constau din produse ale căror taxă vamală este definită în conformitate cu alineatele (1) și (3); taxele vamale pentru această categorie nu sunt nici reduse nici eliminate.

(6) În cazul unor dificultăți deosebite în ceea ce privește importurile unui anumit produs, Comitetul APE ar putea reexamina, de comun acord, calendarul reducerilor și eliminărilor de taxe vamale în vederea unei posibile prelungiri a perioadei de reducere sau eliminare. Pe parcursul reexaminării respective, pentru produsul în cauză, nu se poate prelungi perioada din calendar pentru care s-a solicitat reexaminarea, peste perioada tranzitorie maximă pentru reducerea sau eliminarea tarifelor, prevăzută pentru același produs. În cazul în care Comitetul APE nu ia o decizie în termen de treizeci de zile de la cererea de revizuire a calendarului, Africa Centrală poate suspenda calendarul, cu titlu provizoriu, pentru o perioadă care nu poate depăși un an.

Articolul 22

Interzicerea restricțiilor cantitative

La intrarea în vigoare a prezentului acord se elimină toate interdicțiile sau restricțiile la import sau export care afectează comerțul dintre cele două părți, altele decât taxele vamale, redevențele și alte impuneri menționate la articolul 18, fie că sunt puse în aplicare prin intermediul contingentelor, licențelor de import sau de export, fie prin alte măsuri. Nu se va putea introduce nicio nouă măsură. Dispozițiile prezentului articol nu aduc atingere dispozițiilor capitolului prezentului acord referitor la instrumentele de protecție comercială.

Articolul 23

Tratament național în materie de impozitare și reglementare internă

(1) Produsele originare importate de la cealaltă parte nu pot fi supuse, direct sau indirect, unor taxe interne sau altor impuneri interne, superioare celor aplicate direct sau indirect produselor naționale similare. În plus, părțile nu aplică în alt mod taxe sau alte impuneri interne în scopul de a oferi protecție producției naționale.

(2) Produselor originare importate de la cealaltă parte nu li se acordă un tratament mai puțin favorabil decât cel acordat produselor naționale similare în cadrul tuturor actelor cu putere de lege, normelor administrative, precum și în ceea ce privește toate exigențele referitoare la vânzarea, punerea în vânzare, cumpărarea, transportul, distribuția sau utilizarea acestor produse pe piața internă. Dispozițiile prezentului alineat nu exclud aplicarea unor tarife diferențiate pentru transportul intern, bazate în exclusivitate pe exploatarea economică a mijloacelor de transport și nu pe originea produsului.

(3) Nicio parte nu instituie sau menține în vigoare reglementări interne referitoare la amestecul, prelucrarea sau utilizarea produselor în cantități sau proporții specificate, care ar impune direct sau indirect ca o cantitate sau o proporție specificată din produsul care face obiectul reglementării respective să provină din surse naționale. În plus, părțile nu aplică alte forme de reglementare cantitativă internă în scopul de a oferi protecție producției naționale.

Nicio reglementare cantitativă internă referitoare la amestecul, transformarea sau utilizarea produselor în cantitățile sau în proporțiile determinate nu va fi aplicată astfel încât să se aloce aceste cantități sau proporții între sursele externe de aprovizionare.

(4) În conformitate cu articolul III alineatul (8) litera (b) din Acordul general pentru tarife și comerț din 1994 (GATT 1994), dispozițiile prezentului articol nu împiedică plata subvențiilor rezervate exclusiv producătorilor naționali, inclusiv plățile provenite din încasările din taxe sau impuneri interne aplicate în conformitate cu dispozițiile prezentului articol, nici subvențiile acordate sub forma achizițiilor de produse naționale.

(5) Dispozițiile prezentului articol nu se aplică actelor cu putere de lege, actelor administrative, procedurilor sau practicilor care reglementează achizițiile publice.

(6) Dispozițiile prezentului articol nu aduc atingere dispozițiilor capitolului prezentului acord referitor la instrumentele de protecție comercială.

Articolul 24

Subvenții la exportul de produse agricole

(1) CE și Africa Centrală, precum și orice stat semnatar din Africa Centrală, nu vor putea să instituie noi subvenții la export sau să crească vreo subvenție existentă de acest tip la orice produs agricol destinat teritoriului celeilalte părți. În ceea ce privește subvențiile existente, prezentul alineat nu interzice creșterile datorate variațiilor prețului la nivel mondial al produselor în cauză.

(2) În ceea ce privește orice grup de produse, astfel cum sunt definite la alineatul (3), care beneficiază de o restituire la export conform legislației CE pentru același produs de bază pentru care Africa Centrală s-a angajat să elimine tarifele vamale, CE se angajează să elimine toate subvențiile existente acordate la exportul către teritoriul din Africa Centrală a acestui grup de produse – corespunzătoare aceluiași produs de bază. În contextul prezentului alineat, părțile se vor consulta înainte de 31 decembrie 2008 pentru a defini modalitățile acestei eliminări.

(3) Prezentul articol se aplică produselor care fac obiectul anexei I la Acordul OMC privind agricultura.

(4) Prezentul articol nu aduce atingere aplicării de către Africa Centrală a articolului 9.4 din Acordul OMC privind agricultura și nici a articolului 27 din Acordul OMC privind subvențiile și măsurile compensatorii.

Articolul 25

Securitate alimentară

În cazul în care respectarea dispozițiilor prezentului acord determină probleme de disponibilitate sau de acces la produse alimentare esențiale pentru asigurarea securității alimentare și în cazul în care această situație provoacă sau riscă să provoace dificultăți majore pentru Africa Centrală sau pentru un stat semnatar din Africa Centrală, aceasta din urmă sau statul semnatar în cauză din Africa Centrală va putea lua măsuri adecvate în conformitate cu procedurile prevăzute la articolul 31 din capitolul 2.

Articolul 26

Dispoziții speciale privind cooperarea administrativă

(1) Părțile convin asupra importanței cruciale a cooperării administrative pentru punerea în aplicare și controlul tratamentului preferențial acordat în temeiul prezentului titlu și își reafirmă angajamentul de a combate neregulile și frauda în domeniul vamal și în domeniile conexe.

(2) Atunci când o parte obține, pe baza unor informații obiective, dovada privind lipsa cooperării administrative și/sau neregulile sau frauda, partea în cauză poate suspenda temporar tratamentul preferențial acordat produsului (produselor) respectiv(e) în conformitate cu prezentul articol.

(3) În sensul prezentului articol, prin lipsa cooperării administrative se înțelege, printre altele:

a) nerespectarea repetată a obligației de a verifica caracterul originar al produsului (produselor) în cauză;

b) un refuz repetat sau o întârziere nejustificată în efectuarea controlului ulterior al dovezii de origine și/sau în comunicarea rezultatelor acestuia;

c) un refuz repetat sau o întârziere nejustificată în ceea ce privește acordarea autorizației de a realiza o misiune de cooperare administrativă pentru a verifica autenticitatea documentelor sau acuratețea informațiilor necesare pentru acordarea tratamentului preferențial în cauză.

(4) Aplicarea unei suspendări temporare are loc în următoarele condiții:

a) Partea care obține, pe baza unor informații obiective, dovada privind lipsa cooperării administrative și/sau neregulile sau frauda, comunică de îndată Comitetului APE dovada obținută, precum și informații obiective și trebuie să lanseze consultări în cadrul Comitetului APE, pe baza tuturor informațiilor relevante și a probelor obiective, în vederea găsirii unei soluții acceptabile pentru ambele părți.

b) Atunci când părțile au inițiat consultări în cadrul Comitetului APE, astfel cum se prevede mai sus, și nu au reușit să ajungă la o soluție acceptabilă în termen de 3 luni de la notificare, partea în cauză poate suspenda temporar tratamentul preferențial acordat produsului (produselor) respective. Suspendările temporare se notifică de îndată Comitetului APE.

c) Suspendările temporare prevăzute de prezentul articol se limitează la ceea ce este necesar pentru a proteja interesele financiare ale părții în cauză. Acestea nu depășesc o perioadă de șase luni care poate fi reînnoită. Suspendările temporare se notifică de îndată ce au fost adoptate Comitetului APE. Acestea fac obiectul unor consultări periodice în cadrul Comitetului APE, în special pentru a fi abrogate de îndată ce condițiile care au dus la aplicarea acestora încetează să mai existe.

(5) Odată cu notificarea Comitetului APE prevăzută la alineatul (4) litera (a), partea în cauză publică o comunicare adresată importatorilor în jurnalul său oficial. Această comunicare semnalează că, în cazul produsului respectiv, pe baza unor informații obiective, s-a obținut o dovadă privind lipsa de cooperare administrativă și/sau neregulile sau frauda.

Articolul 27

Tratamentul erorilor administrative

În cazul unei erori a autorităților competente în ceea ce privește gestionarea adecvată a sistemelor preferențiale la export, în special în aplicarea regulilor privind definirea noțiunii de „produse originare” și a metodelor de cooperare administrativă, atunci când eroarea în cauză are consecințe asupra importului și exportului, partea care se confruntă cu astfel de consecințe poate solicita Comitetului APE să examineze posibilitatea de a adopta toate măsurile adecvate pentru a remedia situația.

Articolul 28

Cooperare

În conformitate cu dispozițiile articolului 7, părțile convin să coopereze, printre altele, în următoarele domenii:

— sprijin pentru punerea în aplicare a angajamentelor în materie de politică comercială decurgând din prezentul acord;

— formare/sprijin pentru interpretarea și aplicarea acestor norme.







CAPITOLUL 2

Instrumente de protecție comercială

Articolul 29

Măsuri antidumping și compensatorii

(1) Sub rezerva dispozițiilor prezentului articol, nicio dispoziție a prezentului acord nu împiedică CE sau statele semnatare din Africa Centrală să adopte, individual sau colectiv, măsuri antidumping sau compensatorii, în conformitate cu acordurile corespunzătoare ale OMC. În sensul prezentului articol, originea este determinată în conformitate cu regulile de origine nepreferențiale ale părților.

(2) Înainte de instituirea măsurilor antidumping sau compensatorii definitive pentru produsele importate din statele semnatare din Africa Centrală, CE examinează posibilitatea unor soluții constructive, astfel cum sunt prevăzute în acordurile OMC aferente.

(3) În cazul în care o măsură antidumping sau compensatorie a fost instituită cel puțin de o autoritate regională sau subregională în cazul a două state semnatare din Africa Centrală, trebuie să existe o instanță unică de control judiciar, inclusiv pentru căile de atac.

(4) Atunci când pot fi instituite măsuri antidumping sau compensatorii la nivel regional sau subregional și la nivel național, părțile garantează că autoritățile regionale sau subregionale, pe de o parte, și autoritățile naționale, pe de altă parte nu aplică simultan aceste măsuri pentru același produs.

(5) CE notifică statelor semnatare din Africa Centrală primirea unei plângeri documentate corespunzător înainte de deschiderea unei anchete.

(6) Dispozițiile prezentului articol se aplică tuturor investigațiilor deschise după intrarea în vigoare a prezentului acord.

(7) Dispozițiile prezentului articol nu se supun dispozițiilor mecanismului de soluționare a diferendelor din prezentul acord.

Articolul 30

Măsuri de salvgardare multilaterale

(1) Sub rezerva dispozițiilor prezentului articol, nicio dispoziție a prezentului acord nu ar împiedica statele semnatare din Africa Centrală și CE să adopte măsuri în conformitate cu articolul XIX din GATT 1994, Acordul privind măsurile de salvgardare și cu articolul 5 din Acordul OMC privind agricultura. În sensul prezentului articol, originea este determinată în conformitate cu regulile de origine nepreferențiale ale părților.

(2) Fără a aduce atingere dispozițiilor alineatului (1), ținând cont de obiectivele de dezvoltare generale ale prezentului acord și de dimensiunea redusă a economiilor statelor semnatare din Africa Centrală, CE va exclude importurile provenite din statele semnatare din Africa Centrală de la orice măsuri adoptate în conformitate cu articolul XIX din GATT 1994, Acordul privind măsurile de salvgardare și cu articolul 5 din Acordul OMC privind agricultura.

(3) Dispozițiile alineatului (2) se aplică pentru o perioadă de cinci ani de la data intrării în vigoare a prezentului acord. Cel târziu cu 120 de zile înainte de încheierea acestei perioade, Consiliul mixt APE reexaminează aplicarea dispozițiilor respective având în vedere nevoile de dezvoltare ale statelor semnatare din Africa Centrală pentru a stabili dacă este necesar să se prelungească aplicarea acestora cu o perioadă suplimentară.

(4) Dispozițiile alineatului (1) nu se supun dispozițiilor mecanismului de soluționare a diferendelor din prezentul acord.

Articolul 31

Măsuri de salvgardare bilaterale

(1) Fără a aduce atingere articolului 24, în urma examinării soluțiilor alternative, o parte poate aplica măsuri de salvgardare pe o perioadă limitată, care să deroge de la dispozițiile articolelor 20 și 21, în condițiile și în conformitate cu procedurile prevăzute la prezentul articol.

(2) Măsurile de salvgardare menționate la alineatul (1) pot fi adoptate atunci când un produs originar dintr-o parte este importat pe teritoriul celeilalte părți în cantități atât de importante și în astfel de condiții încât importurile cauzează sau amenință să cauzeze:

(a) un prejudiciu grav industriei naționale producătoare de produse similare sau de produse direct concurente de pe teritoriul părții importatoare sau

(b) disfuncționalități într-un sector al economiei, în special în cazul în care aceste disfuncționalități cauzează dificultăți sau probleme sociale majore care ar putea cauza o gravă deteriorare a situației economice a părții importatoare sau

(c) disfuncționalități pe piețele de produse agricole ( 3 ) similare sau direct concurente sau ale mecanismelor care reglementează acele piețe.

(3) Măsurile de salvgardare vizate de prezentul articol nu depășesc ceea ce este necesar pentru a preveni sau a remedia prejudiciul grav sau disfuncționalitățile, astfel cum sunt definite la alineatele (2) și (5) litera (b). Măsurile de salvgardare respective ale părții importatoare pot să cuprindă numai una sau mai multe dintre următoarele măsuri:

(a) suspendarea oricărei noi reduceri a nivelului taxei vamale de import pentru produsul în cauză, astfel cum este prevăzută de prezentul acord,

(b) creșterea taxei vamale asupra produsului în cauză până la un nivel care nu depășește taxa vamală aplicată altor membri OMC și

(c) introducerea contingentelor tarifare pentru produsul în cauză.

(4) Fără a aduce atingere alineatelor (1), (2) și (3), în cazul în care un produs originar din unul sau mai multe state semnatare din Africa Centrală este importat în una sau mai multe regiuni ultraperiferice ale CE în cantități atât de importante și în astfel de condiții încât cauzează sau riscă să cauzeze una din situațiile menționate la alineatul (2) literele (a), (b) sau (c), CE poate să adopte măsuri de supraveghere sau de salvgardare limitate la regiunea ultraperiferică sau la regiunile ultraperiferice în cauză, în conformitate cu procedurile prevăzute la alineatele (6)-(9).

(5)

(a) Fără a aduce atingere alineatelor (1), (2) și (3), în cazul în care un produs originar din CE este importat într-un stat semnatar din Africa în cantități atât de importante și în astfel de condiții încât cauzează sau riscă să cauzeze una din situațiile menționate la alineatul (2) literele (a), (b) sau (c), respectivul stat semnatar din Africa Centrală poate să adopte măsuri de supraveghere sau de salvgardare limitate la teritoriul său, în conformitate cu procedurile prevăzute la alineatele (6)-(9).

(b) Un stat semnatar din Africa Centrală poate să adopte măsuri de salvgardare în cazul în care, în urma reducerilor taxelor vamale, un produs originar din CE este importat pe teritoriul său în cantități atât de importante și în astfel de condiții încât aceste importuri cauzează sau riscă să cauzeze disfuncționalități unei industrii incipiente producătoare de produse similare sau direct concurente. Prezenta dispoziție este aplicabilă pe o perioadă de cincisprezece ani de la data intrării în vigoare a prezentului acord. Măsurile trebuie adoptate în conformitate cu dispozițiile de la alineatele (6)-(9).

(6)

(a) Măsurile de salvgardare vizate de prezentul articol nu pot fi menținute decât pentru perioada necesară pentru a preveni sau a remedia prejudiciul grav sau disfuncționalitățile, astfel cum sunt definite la alineatele (2) (4) și (5).

(b) Măsurile de salvgardare menționate la prezentul articol nu pot fi aplicate pentru o perioadă care depășește doi ani. În cazul în care circumstanțele care justifică instituirea măsurilor de salvgardare continuă să existe, aceste măsuri pot fi prelungite pentru o perioadă suplimentară de maximum doi ani. În cazul în care statele semnatare din Africa Centrală sau un stat semnatar din Africa Centrală aplică o măsură de salvgardare, sau în cazul în care CE adoptă măsuri de salvgardare limitate la teritoriul uneia sau mai multor regiuni ultraperiferice, măsurile respective pot fi instituite totuși pentru o perioadă de maximum patru ani, iar, în cazul în care circumstanțele care justifică instituirea măsurilor de salvgardare continuă să existe, acestea pot fi prelungite pentru o perioadă suplimentară de maximum patru ani.

(c) Măsurile de salvgardare menționate la prezentul articol care depășesc un an sunt însoțite de un calendar clar care prevede eliminarea lor treptată până cel târziu la sfârșitul perioadei stabilite.

(d) Nu poate fi aplicată nicio măsură de salvgardare menționată la prezentul articol unui produs care a făcut deja obiectul unei astfel de măsuri, timp de cel puțin un an de la data expirării măsurii respective.

(7) Pentru punerea în aplicare a alineatelor (1)-(6), se aplică următoarele dispoziții:

(a) În cazul în care o parte consideră că există una din circumstanțele prevăzute la alineatele (2), (4) și/sau (5), aceasta înaintează de îndată problema Comitetului APE;

(b) Comitetul APE poate formula recomandări pentru remedierea circumstanțelor apărute. În cazul în care Comitetul APE nu a formulat recomandări pentru remedierea circumstanțelor sau în cazul în care nu s-a găsit nicio soluție satisfăcătoare în termen de 30 de zile de la notificarea Comitetului, partea importatoare poate adopta măsurile adecvate pentru a remedia situația, în conformitate cu prezentul articol;

(c) Înainte de adoptarea unei măsuri prevăzute la prezentul articol sau în cazurile prevăzute la alineatul (8), partea în cauză furnizează în cel mai scurt timp Comitetului APE toate informațiile necesare unei analize complete a situației, în vederea găsirii unei soluții acceptabile pentru părțile în cauză;

(d) La alegerea măsurilor de salvgardare, trebuie să se acorde prioritate măsurilor care permit remedierea eficace și rapidă a problemei apărute, perturbând cel mai puțin cu putință funcționarea prezentului acord;

(e) Orice măsuri de salvgardare adoptate în temeiul prezentului articol se notifică de îndată Comitetului APE și fac obiectul unor consultări periodice în cadrul acestuia, în special în vederea stabilirii unui calendar al eliminării acestora, de îndată ce circumstanțele permit acest lucru.

(8) Atunci când circumstanțe excepționale impun luarea unor măsuri imediate, partea importatoare în cauză, fie că este, după caz, CE, statele semnatare din Africa Centrală sau un stat semnatar din Africa Centrală, poate adopta, cu titlu provizoriu, măsurile prevăzute la alineatele (3), (4) și/sau (5) fără a respecta cerințele de la alineatul (7). Aceste măsuri pot fi luate pentru o perioadă maximă de 180 de zile în cazul în care măsurile sunt adoptate de CE și de 200 de zile în cazul în care măsurile sunt adoptate de statele semnatare din Africa Centrală sau de un stat semnatar din Africa Centrală sau în cazul în care măsurile luate de CE sunt limitate la una sau mai multe din regiunile ultraperiferice respective. Durata acestor măsuri provizorii este socotită ca o parte a perioadei măsurilor și a oricărei prelungiri menționate la alineatul (6). În adoptarea acestor măsuri provizorii, se ține cont de interesul tuturor părților implicate. Partea importatoare în cauză informează cealaltă parte în cauză și înaintează de îndată problema spre examinare Comitetului APE.

(9) Dacă o parte importatoare supune importul unui produs unei proceduri administrative care are drept scop furnizarea rapidă de informații privind evoluția fluxurilor comerciale care pot provoca problemele menționate la prezentul articol, aceasta informează fără întârziere Comitetul APE.

(10) Acordul privind OMC nu va fi invocat în scopul de a împiedica o parte să adopte măsuri de salvgardare conforme cu dispozițiile prezentului articol.







CAPITOLUL 3

Regimul vamal și facilitarea comerțului

Articolul 32

Obiective

(1) Părțile recunosc importanța regimului vamal și a facilitării schimburilor comerciale în evoluția comerțului mondial. Părțile convin să consolideze cooperarea în acest domeniu pentru a garanta că legislația și procedurile relevante, precum și capacitatea administrativă a administrațiilor competente îndeplinesc obiectivele vizate de control eficient și de facilitare a schimburilor comerciale și contribuie la promovarea dezvoltării și integrării regionale a statelor semnatare ale APE.

(2) Părțile recunosc că nu vor fi compromise în niciun fel obiectivele legitime de politică publică, inclusiv cele legate de siguranță și prevenirea fraudelor.

Articolul 33

Cooperare vamală și administrativă

(1) Pentru a garanta respectarea dispozițiilor din prezentul titlu și pentru a răspunde în mod eficient obiectivelor prevăzute la articolul 32, părțile:

(a) fac schimb de informații privind legislația, reglementările și procedurile în domeniul vamal;

(b) elaborează inițiative comune privind procedurile de import, export și de tranzit, precum și cele destinate să propună un serviciu eficace comunității de afaceri;

(c) cooperează în materie de automatizare a procedurilor vamale și comerciale și adoptă, în materie de schimb de informații, modelul de date vamale al Organizației Mondiale a Vămilor (OMV);

(d) cooperează în materie de planificare și aplicare a asistenței în vederea facilitării reformelor vamale și a facilitării schimburilor; și

(e) încurajează consultările și cooperarea între toate entitățile interesate de comerțul internațional.

(2) Fără a aduce atingere alineatului (1), administrațiile vamale ale părților își acordă asistență administrativă reciprocă, în conformitate cu dispozițiile protocolului privind asistența administrativă reciprocă în domeniul vamal. Începând cu 2008, Comitetul APE va adopta în cadrul protocolului privind asistența administrativă reciprocă în domeniul vamal, prin consens, orice modificare pe care o va considera necesară.

Articolul 34

Modalități de cooperare

(1) Părțile recunosc importanța cooperării în materie de politică vamală și măsuri de facilitare a schimburilor comerciale în scopul de a pune în aplicare prezentul acord.

(2) În conformitate cu dispozițiile articolului 7, părțile convin să coopereze, printre altele, în următoarele domenii:

a) utilizarea unor tehnici vamale moderne, inclusiv evaluarea și gestionarea riscului, informații obligatorii, proceduri simplificate pentru importul și exportul de produse, controalele ulterioare și metode de audit al societăților;

b) introducerea procedurilor care reflectă, în măsura posibilului, instrumentele și standardele internaționale aplicabile în domeniul vamal și al comerțului, inclusiv normele OMC în materie de valoare în vamă și instrumentele și normele OMV, și anume Convenția internațională pentru simplificarea și armonizarea regimurilor vamale încheiată la Kyoto la 18 mai 1973, revizuită la Bruxelles la 26 iunie 1999 și a cadrului normativ al OMV pentru securitatea și facilitarea comerțului mondial;

c) automatizarea procedurilor vamale și comerciale.

Articolul 35

Norme vamale și comerciale

(1) Părțile convin că legislația lor, reglementările și procedurile vamale și în materie de comerț internațional se bazează pe:

(a) instrumentele și normele internaționale, și anume Convenția de la Kyoto revizuită, cadrul normativ al OMV pentru securitatea și facilitarea comerțului mondial, modelul de date vamale al OMV și convenția internațională privind Sistemul armonizat de descriere și codificare a mărfurilor („SA”);

(b) introducerea unui document administrativ unic sau a unui echivalent electronic pentru a stabili declarațiile vamale la import și la export;

(c) tehnici vamale moderne, inclusiv evaluarea și gestionarea riscului, proceduri simplificate pentru importul și exportul de produse, controalele ulterioare și metode de audit al societăților. Procedurile trebuie să fie transparente, eficiente și simplificate, în scopul de a reduce costurile și pentru a crește previzibilitatea pentru agenții economici, inclusiv pentru întreprinderile mici și mijlocii;

(d) nediscriminare în raport cu cerințele privind importul, exportul și tranzitul mărfurilor și cu procedurile aferente, deși este acceptat faptul ca transporturile de mărfuri să poată fi tratate în mod diferit, în funcție de criteriile obiective de evaluare a riscului;

(e) reglementări și proceduri care includ informații obligatorii, în special privind clasificarea tarifară și originea;

(f) proceduri simplificate pentru operatorii autorizați;

(g) dezvoltarea progresivă a sistemelor informatice, pentru a facilita schimbul electronic de date între agenții economici, administrațiile vamale și alte entități interesate;

(h) facilitarea operațiunilor de tranzit;

(i) norme care asigură că penalitățile care sancționează infracțiuni minore ale reglementărilor vamale sau ale cerințelor procedurale privind comerțul mondial sunt proporționale și nediscriminatorii și că aplicarea acestora nu determină întârzieri nejustificate;

(j) evaluarea periodică a sistemului de recurgere obligatorie la comisionari în vamă în vederea îmbunătățirii performanțelor și eficacității și, dacă este necesar, a orientării către eliminarea acestui sistem.

(2) Sistemul privind verificările obligatorii înainte de expedierea mărfurilor va fi negociat în cadrul negocierilor pentru un APE integral.

(3) Pentru a îmbunătăți metodele de lucru, garantând în același timp respectarea principiilor de nediscriminare, transparență, eficiență, integritatea și responsabilitatea, părțile se angajează:

(a) să ia măsurile necesare în scopul simplificării și standardizării datelor și a documentelor solicitate de autoritățile vamale și de celelalte instituții interesate de comerțul internațional, pe baza recomandărilor internaționale pertinente;

(b) să simplifice, acolo unde este posibil, cerințele și formalitățile administrative pentru a reduce termenele de vămuire, de acordare a liberului de vamă și de ridicare a mărfurilor;

(c) să instituie proceduri eficiente, rapide și nediscriminatorii, care să asigure căi de atac împotriva hotărârilor, deciziilor și acțiunilor autorităților vamale și ale altor autorități administrative, cu privire la import, export sau tranzit. Aceste proceduri vor fi ușor accesibile solicitanților și taxele aferente vor fi rezonabile și nu vor depăși costurile necesare prelucrării lor;

(d) să asigure menținerea celor mai înalte standarde de integritate, prin aplicarea de măsuri care reflectă principiile prevăzute de convențiile și instrumentele internaționale în domeniu.

Articolul 36

Tranzitul produselor

(1) Părțile asigură liberul tranzit al produselor pe teritoriul lor, pe itineriarul cel mai convenabil pentru tranzit. Restricțiile, controalele sau eventualele cerințe trebuie să fie nediscriminatorii, proporționale și aplicate în mod uniform.

(2) Fără a aduce atingere derulării controalelor vamale legitime, părțile acordă produselor în tranzit, provenind de pe teritoriul celeilalte părți, un tratament nu mai puțin favorabil decât cel acordat mărfurilor de pe piața internă, în special în ceea ce privește exportul, importul și deplasarea acestora.

(3) Părțile instituie regimuri de transport sub control vamal care permit tranzitul produselor fără obligația de a plăti taxe vamale și alte impuneri, sub rezerva depunerii garanțiilor adecvate.

(4) Părțile depun eforturi pentru a promova și a pune în aplicare sisteme de tranzit regionale.

(5) Părțile recurg la normele și instrumentele naționale referitoare la tranzitul produselor.

(6) Părțile asigură cooperarea și coordonarea tuturor entităților interesate de pe teritoriile acestora pentru a facilita traficul în tranzit și pentru a promova cooperarea transfrontalieră.

Articolul 37

Relațiile cu mediul de afaceri

Părțile convin:

(a) să garanteze că publicul poate accesa toate informa țiile privind legislația, reglementările, procedurile și documentele de anexat, taxele, redevențele, pe cât posibil prin mijloace electronice;

(b) asupra necesității unor consultări periodice cu mediul de afaceri privind elaborarea de texte referitoare la aspectele vamale și cele în materie de comerț internațional. În acest sens, părțile vor institui mecanisme adecvate de consultare periodică;

(c) să existe un termen suficient de lung între publicarea și intrarea în vigoare a oricărei legislații, proceduri, taxe sau impuneri noi sau modificate;

Părțile publică informații administrative privind, în special, cerințele entităților interesate, procedurile, orarele și modul de funcționare a birourilor vamale situate la punctele intrare și/sau ieșire, precum și punctele de contact sau de informații;

(d) să favorizeze cooperarea între operatorii economici și administrațiile competente prin utilizarea de proceduri nearbitrare și accesibile, cum ar fi memorandumurile de înțelegere întemeiate pe protocoalele promulgate de OMV;

(e) să garanteze că cerințele administrațiilor în materie de comerț internațional continuă să răspundă nevoilor mediului de afaceri, sunt conforme cu cele mai bune practici și rămân cât mai puțin restrictive asupra schimburilor comerciale internaționale.

Articolul 38

Valoarea în vamă

(1) Articolul VII din GATT 1994 și Acordul OMC privind punerea în aplicare a articolului VII din GATT 1994 guvernează normele de determinare a valorii în vamă aplicate în cadrul schimburilor comerciale reciproce dintre părți.

(2) Părțile cooperează în vederea adoptării unei abordări comune privind chestiunile legate de valoarea în vamă, inclusiv de problemele referitoare la prețul transferului.

Articolul 39

Integrarea regională în Africa Centrală

Asigurând progresul reformelor vamale și în scopul de a facilita schimburile comerciale, părțile promovează integrarea regională, în special în ceea ce privește elaborarea dispozițiilor standardizate privind:

— cerințele,

— documentația,

— datele care trebuie prezentate,

— procedurile,

— regimurile pentru operatorii autorizați,

— proceduri frontaliere și orare;

— cerințe privind tranzitul, transportul sub control vamal și depunerea garanției.

Aceasta implică o cooperare strânsă între toate entitățile interesate, bazată, în măsura posibilului, pe normele internaționale relevante.







CAPITOLUL 4

Bariere tehnice în calea comerțului și mâsuri sanitare și fitosanitare

Articolul 40

Obiective

Obiectivul prezentului capitol este facilitarea comerțului cu mărfuri între părți, crescând capacitățile acestora de a identifica, preveni și elimina barierele din calea comerțului, prin intermediul reglementărilor tehnice, al normelor, al procedurilor de evaluare a conformității aplicate de o parte sau de cealaltă, precum și crescând capacitățile părților de a proteja plantele, animalele și sănătatea publică.

Articolul 41

Obligații multilaterale și contextul general

(1) Părțile își reafirmă drepturile și obligațiile în temeiul Acordului privind OMC și, în special, privind acordurile OMC referitoare la aplicarea măsurilor sanitare și fitosanitare (Acordul SPS) și privind barierele tehnice în calea comerțului (Acordul TBT). Părțile care nu sunt membre ale OMC confirmă, în egală măsură, angajamentul acestora privind respectarea obligațiilor prevăzute de acordurile SPS și TBT referitoare la toate aspectele care afectează relațiile dintre părți.

(2) Părțile își reafirmă angajamentul în favoarea unei îmbunătățiri a sănătății publice pe teritoriile statelor semnatare din Africa Centrală, în special prin consolidarea capacității lor de a identifica produsele periculoase, în temeiul articolului 47.

(3) Angajamentele, drepturile și obligațiile orientează acțiunile conduse de părți în temeiul prezentului capitol.

Articolul 42

Domeniul de aplicare și definiții

(1) Prezentul capitol se aplică măsurilor care se înscriu în domeniul de aplicare al acordurilor TBT și SPS ale OMC.

(2) În sensul prezentului capitol și în absența unor indicații contrare, definițiile acordurilor SPS și TBT, din Codex Alimentarius, din Convenția internațională pentru protecția plantelor și ale Organizației Mondiale pentru Sănătatea Animalelor se aplică, inclusiv pentru orice referință la „produse” din prezentul capitol.

Articolul 43

Autorități competente

În ceea ce privește măsurile SPS, autoritățile competente ale CE și ale statelor membre semnatare din Africa Centrală pentru aplicarea măsurilor menționate în prezentul capitol sunt descrise în apendicele II.

Părțile se informează reciproc și în timp util cu privire la orice modificare importantă privind autoritățile competente menționate în apendicele II. Comitetul APE va adopta orice modificare necesară apendicelui II.

Articolul 44

Regionalizare

Atunci când definesc condițiile de import, părțile vor putea să propună și să identifice, de la caz la caz, zonele cu condiții sanitare sau fitosanitare determinate, ținând cont de standardele internaționale.

Articolul 45

Transparența condițiilor comerciale și a schimburilor de informații

(1) Părțile se informează reciproc cu privire la orice modificare a dispozițiilor lor juridice și administrative în materie de import de mărfuri (în special produsele de origine animală și/sau vegetală).

(2) Părțile reafirmă obligația care le revine în urma acordurilor SPS și TBT de a se informa reciproc cu privire la orice modificare adusă normelor sau reglementărilor tehnice pertinente prin mecanisme instituite în temeiul acestor acorduri.

(3) De asemenea, părțile procedează la un schimb direct de informații privind alte subiecte pe care le consideră de comun acord ca având o importanță potențială pentru relațiile lor comerciale, în cazul în care este necesar.

(4) Părțile convin să colaboreze în domeniul supravegherii epidemiologice a bolilor la animale. În ceea ce privește aspectele fitosanitare, părțile vor schimba, de asemenea, informații privind apariția paraziților care prezintă un pericol cunoscut și imediat pentru cealaltă parte.

Articolul 46

Integrare regională

(1) Africa Centrală se angajează să armonizeze, la nivel regional, normele și celelalte măsuri din domeniul de aplicare a prezentului capitol, într-un interval de 4 ani de la data intrării în vigoare a prezentului acord.

(2) În vederea facilitării schimburilor între părți și în conformitate cu articolul 40, statele semnatare din Africa Centrală convin asupra necesității de armonizare a condițiilor de import aplicabile mărfurilor originare din CE, în momentul intrării acestora într-un stat semnatar din Africa Centrală. În cazul în care există deja condiții naționale de import în momentul intrării în vigoare a prezentului acord și în așteptarea introducerii unor condiții de import armonizate, acestea sunt aplicate de statele semnatare din Africa Centrală în conformitate cu principiul potrivit căruia un produs din CE introdus în mod licit pe piața unui stat semnatar din Africa Centrală poate fi, în egală măsură, introdus pe piața tuturor celorlalte state semnatare din Africa Centrală, fără nicio altă restricție sau cerință administrativă.

Articolul 47

Dezvoltarea capacităților și asistenței tehnice

În conformitate cu dispozițiile cuprinse în prezentul acord la articolul 7, printre altele, în următoarele domenii:

a) în ceea ce privește produsele menționate în apendicele I punctul A, părțile convin să coopereze în vederea consolidării integrării regionale în rândul statelor semnatare din Africa Centrală și a capacităților de control, în conformitate cu obiectivele prezentului acord și în scopul de a facilita schimburile între statele semnatare din Africa Centrală;

b) în ceea ce privește produsele menționate în apendicele I punctul B, părțile convin să coopereze în vederea îmbunătățirii competitivității și calității produselor lor.







CAPITOLUL 5

Gestionăre silvica și schimburi comerciale cu lemn și cu produse forestiere

Articolul 48

Definiții

În sensul prezentului capitol și în absența unor dispoziții contrare, denumirea de „produse forestiere” include, în egală măsură, produsele forestiere nelemnoase și produsele lor derivate.

Articolul 49

Domeniul de aplicare

Dispozițiile prezentului capitol se aplică comerțului cu lemn și cu produse forestiere originare din Africa Centrală și gestionării durabile a pădurilor din care sunt extrase aceste produse.

Articolul 50

Comerțul cu lemn și cu produse forestiere nelemnoase și cu produsele lor derivate

(1) Părțile vor conlucra pentru a facilita comerțul între CE și Africa Centrală cu lemn și cu produse forestiere provenind din surse legale, obiectiv verificabile și care contribuie la obiectivul privind dezvoltarea durabilă. Părțile convin asupra:

a) punerii în aplicare a unor măsuri destinate să sporească încrederea pieței privind originea produselor forestiere, în special în ceea ce privește originea legală și/sau durabilă a acestora. Aceste măsuri pot să includă sisteme de îmbunătățire a trasabilității lemnului vândut și a produselor forestiere vândute între țările Africii Centrale și între țările Africii Centrale și CE;

b) instituirii unui sistem de audit și de supraveghere independent de lanțul de control.

(2) Părțile vor analiza posibilitățile de îmbunătățire a oportunităților comerciale pe piața CE, pentru lemn și pentru produsele forestiere de origine legală sau durabilă provenind din Africa Centrală. Măsurile vor include, printre altele, politici consolidate privind achizițiile publice, măsuri destinate creșterii sensibilizării consumatorilor, măsuri destinate promovării prelucrării produselor forestiere în Africa Centrală, precum și activități și inițiative în asociere cu operatorii din sectorul privat.

(3) Părțile se angajează să dezvolte politici și/sau o legislație nediscriminatorie în cadrul domeniului de aplicare al prezentului capitol; în egală măsură, părțile se angajează să asigure aplicarea eficientă și nediscriminatorie a acestor politici și/sau legislații, în conformitate cu dispozițiile OMC.

Articolul 51

Integrare regională

(1) Africa Centrală se angajează să construiască și să pună în aplicare un cadru regional care va reglementa schimburile comerciale și de produse forestiere originare din Africa Centrală, inclusiv legislația și mecanismele de cooperare adecvate care vor contribui la asigurarea unei aplicări eficiente.

(2) Africa Centrală va dezvolta protocoale și/sau orientări pentru cooperarea dintre autoritățile competente din Africa Centrală responsabile de punerea în aplicare, în scopul de a asigura că schimburile intraregionale de lemn și de produse forestiere din Africa Centrală provin din surse legale obiectiv verificabile.

Articolul 52

Consolidarea capacităților și a asistenței tehnice

În conformitate cu dispozițiile cuprinse în prezentul acord la articolul 7, printre altele, în următoarele domenii:

a) facilitarea asistenței în scopul consolidării integrării regionale în acest domeniu, în special punerea în aplicare a Tratatului privind conservarea și gestionarea durabilă a ecosistemelor forestiere din Africa Centrală și de instituire a Comisiei pentru pădurile Africii Centrale (COMIFAC) și Planul subregional de convergență și în scopul realizării capacităților pentru punerea în aplicare a angajamentelor stabilite prin prezentul capitol.

b) sprijinirea inițiativelor comerciale publice și private, în special cu privire la exportul către piața CE, care vizează prelucrarea locală a lemnului și a produselor forestiere originare din Africa Centrală provenind din surse legale, obiectiv verificabile și care contribuie la obiectivul privind dezvoltarea durabilă.

Articolul 53

Alte acorduri

Fără a aduce atingere dispozițiilor prezentului capitol, comerțul cu lemn și produse forestiere va fi reglementat în conformitate cu Convenția privind comerțul internațional cu specii ale faunei și florei sălbatice pe cale de dispariție (CITES), cu eventualele acorduri de parteneriat voluntar la care statele semnatare din Africa Centrală ar adera în mod individual sau colectiv, alături de Comunitatea Europeană, în cadrul planului de acțiune FLEGT al Uniunii Europene (Forest law enforcement, governance and trade).







TITLUL IV

SISTEM, COMERȚ ÎN SECTORUL SERVICIILOR ȘI COMERȚ ELECTRONIC

Articolul 54

Cadru

(1) Părțile își reafirmă angajamentele în cadrul Acordului general privind comerțul cu servicii.

(2) Până cel târziu la 1 ianuarie 2009, părțile se angajează să extindă domeniul de aplicare al prezentului acord, negociind dispozițiile necesare pentru liberalizarea progresivă, asimetrică și reciprocă a sistemului și a comerțului în sectorul serviciilor.

Articolul 55

Cooperare

Părțile, recunoscând că sporirea capacităților comerciale poate sprijini dezvoltarea activităților economice, în special în sectorul serviciilor, și poate consolida cadrul de reglementare, își reafirmă obligațiile care le revin în cadrul acordului de la Cotonou, în special cu privire la articolele 34-39, 41-43, 45 și 74-78.







TITLU V

REGULI ÎN MATERIE DE COMERȚ







CAPITOLUL 1

Plăți curente și circulatia capițalurilor

Articolul 56

Continuarea negocierilor în domeniul plăților curente și al circulației capitalurilor

(1) Părțile recunosc necesitatea de a garanta că fluxurile transfrontaliere de fonduri necesare pentru liberalizarea comerțului de produse și servicii, precum și pentru investițiile de uneia dintre părți în regiunea celeilalte părți nu trebuie limitate sau împiedicate de niciuna dintre părți. Orice limitare sau obstrucționare a fluxului ar fi contrară obiectivelor de liberalizare, dat fiind faptul că schimburile comerciale sau investițiile, deși permise în sine, nu ar putea genera plăți sau finanțare din străinătate.

(2) În scopul îndeplinirii acestui obiectiv, părțile se angajează să încheie, înainte de 1 ianuarie 2009, negocieri privind o serie de subiecte care vor viza în special următoarele puncte:

(a) liberalizarea fluxurilor de fonduri privind comerțul cu produse și servicii, denumite „plăți curente”;

(b) liberalizarea fluxurilor de fonduri referitoare la „investiții”, denumite „circulația capitalurilor legate de investiții”, inclusiv repatrierea investițiilor și profiturilor;

(c) o clauză de salvgardare care să permită o derogare pe termen scurt de la libertatea circulației capitalurilor, în cazul unor dificultăți monetare grave sau legate de balanța de plăți;

(d) o clauză privind evoluția care să prevadă liberalizarea altor tipuri de circulație a capitalurilor decât cele referitoare la investiții.







CAPITOLUL 2

Concurență

Articolul 57

Continuarea negocierilor în domeniul concurenței

(1) Părțile recunosc importanța concurenței libere și nedistorsionate, în cadrul relațiilor lor comerciale, precum și faptul că anumite practici anticoncurențiale pot să limiteze comerțul între părți și astfel să împiedice îndeplinirea obiectivelor prezentului acord.

(2) Prin urmare, părțile acceptă să lanseze negocieri ale unui capitol în domeniul concurenței, în cadrul APE, care va include în special următoarele elemente:

(a) practici anticoncurențiale care sunt considerate ca fiind incompatibile cu funcționarea adecvată a prezentului acord, în măsura în care acestea pot afecta comerțul dintre părți;

(b) dispoziții privind punerea în aplicare eficientă de politici și reguli în domeniul concurenței și în cel politic la nivel regional, în Africa Centrală, care să reglementeze practicile anticoncurențiale identificate în conformitate cu alineatul (2) litera (a);

(c) dispoziții privind asistența tehnică furnizată de experți independenți pentru a asigura îndeplinirea obiectivelor prezentului capitol și aplicarea eficientă a politicilor în domeniul concurenței la nivel regional, în Africa Centrală.

(3) Negocierile se vor baza pe o metodă compusă din două etape, prima vizând aplicarea regulilor în contextul integrării regionale în Africa Centrală și a doua, aplicarea regulilor la nivel bilateral, după o perioadă de tranziție stabilită de comun acord.

(4) Negocierile privind capitolul referitor la concurență se vor încheia înainte de 1 ianuarie 2009.







CAPITOLUL 3

Proprietate intelectuală

Articolul 58

Continuarea negocierilor în domeniul proprietății intelectuale

(1) Părțile își reafirmă drepturile și obligațiile care decurg din Acordul privind aspectele legate de comerț ale drepturilor de proprietate intelectuală („TRIPs”) și recunosc necesitatea de a garanta un nivel de protecție adecvat și eficient a drepturilor de proprietate intelectuală, industrială și comercială și a altor drepturi vizate de ADPIC, în conformitate cu normele internaționale, în scopul de a reduce distorsiunile comerțului bilateral și tarifele în calea schimburilor comerciale.

(2) Sub rezerva respectării competențelor transferate Organizației Africane pentru Proprietate Intelectuală (OAPI), părțile se angajează să încheie, înainte de 1 ianuarie 2009, negocieri privind o serie de angajamente referitoare la drepturile de proprietate intelectuală.

(3) În egală măsură, părțile convin să își consolideze cooperarea în domeniul drepturilor de proprietate intelectuală. Cooperarea trebuie să urmărească susținerea punerii în aplicare a angajamentelor fiecărei părți și trebuie, în special, să se extindă la următoarele domenii:

(a) consolidarea inițiativelor de integrare regională din Africa Centrală în scopul de a îmbunătăți capacitatea regională de reglementare, legile și regulile regionale;

(b) prevenirea abuzului acestor drepturi de către titulari și a încălcării acestor drepturi de către concurenți;

(c) sprijin pentru elaborarea de legi și norme naționale în Africa Centrală pentru protecția și aplicarea drepturilor de proprietate intelectuală.

(4) Negocierile se vor baza pe o metodă compusă din două etape, prima vizând aplicarea regulilor în contextul integrării regionale în Africa Centrală și a doua, aplicarea regulilor la nivel bilateral, după o perioadă de tranziție stabilită de comun acord.

(5) Pe parcursul negocierilor trebuie luate în considerare diferențele de dezvoltare dintre statele semnatare din Africa Centrală.







CAPITOLUL 4

Achiziții publice

Articolul 59

Continuarea negocierilor în domeniul achizițiilor publice

(1) Părțile recunosc contribuția unor reguli transparente și concurențiale de licitație la dezvoltarea economică. Prin urmare, ele convin să negocieze deschiderea progresivă și reciprocă a achizițiilor lor publice, recunoscând în același timp existența diferențelor de dezvoltare, în condițiile definite la alineatul (3).

(2) În scopul îndeplinirii acestui obiectiv, părțile se angajează să încheie, înainte de 1 ianuarie 2009, negocieri privind o serie de posibile angajamente privind achizițiile publice care vor viza în special următoarele puncte:

(a) reguli transparente și nediscriminatorii, proceduri și principii de aplicat;

(b) liste de produse vizate, precum și plafoanele aplicate;

(c) proceduri eficiente de contestare;

(d) măsuri pentru a susține capacitățile de punere în aplicare a acestor angajamente, inclusiv utilizarea oportunităților oferite de tehnologiile informației.

(3) Negocierile se vor baza pe o metodă compusă din două etape, prima vizând aplicarea regulilor în contextul integrării regionale în Africa Centrală și a doua, aplicarea regulilor la nivel bilateral, după o perioadă de tranziție stabilită de comun acord.

(4) Pe parcursul negocierilor, CE va lua în considerare nevoile în materie de dezvoltare, financiare și comerciale ale statelor semnatare din Africa Centrală, ceea ce ar putea să se manifeste sub forma următoarelor măsuri în interesul tratamentului special și diferențiat:

(a) dacă este necesar, perioade adecvate de punere în aplicare pentru a asigura conformitatea măsurilor guvernamentale privind achizițiile publice cu toate obligațiile procedurale specifice.

(b) adoptarea sau menținerea de măsuri tranzitorii precum programele de prețuri preferențiale sau măsurile de compensare, în conformitate cu un calendar de eliminare.







CAPITOLUL 5

Dezvoltare durabilă

Articolul 60

Continuarea negocierilor în domeniul dezvoltării durabile

(1) Părțile recunosc că dezvoltarea durabilă este un obiectiv global al APE. În consecință, ele convin să reflecte considerațiile privind durabilitatea în toate titlurile APE, precum și să elaboreze capitole specifice care să vizeze aspecte de mediu și sociale.

(2) În scopul îndeplinirii acestui obiectiv, părțile se angajează să încheie, înainte de 1 ianuarie 2009, negocieri privind o serie de posibile angajamente privind dezvoltarea durabilă care vor viza în special următoarele puncte:

(a) nivel de protecție și drept de reglementare;

(b) integrare regională în Africa Centrală și utilizarea normelor internaționale de mediu și pe cele ale Organizației Internaționale a Muncii, precum și promovarea muncii decente;

(c) menținerea nivelurilor de protecție;

(d) proceduri de consultare și de urmărire.

(3) Pe parcursul negocierilor, CE va lua în considerare nevoile în materie de dezvoltare ale statelor semnatare din Africa Centrală, ceea ce ar putea să se manifeste sub forma dispozițiilor privind cooperarea în acest domeniu.







CAPITOLUL 6

Protecția datelor cu caracter personal

Articolul 61

Obiectiv general

Părțile recunosc următoarele:

(a) interesul lor comun de a proteja libertățile și drepturile fundamentale ale persoanelor fizice, în special viața lor privată, în ceea ce privește prelucrarea datelor cu caracter personal,

(b) importanța aplicării sistemelor eficiente de protecție a datelor în scopul de a proteja interesele consumatorilor, de a consolida încrederea investitorilor, precum și de a facilita fluxurile transfrontaliere de date cu caracter personal,

(c) necesitatea de a culege și de a prelucra datele cu caracter personal într-un mod transparent și echitabil, respectând drepturile persoanelor în cauză, convin să instituie regimuri juridice și de reglementare adecvate, precum și capacitățile administrative necesare funcționării acestora, inclusiv autorități de control independente, pentru a garanta un nivel corespunzător de protecție a indivizilor, în ceea ce privește prelucrarea datelor cu caracter personal care va fi conformă cu normele internaționale cele mai ridicate ( 4 ).

Articolul 62

Definiții

În sensul prezentului capitol:

(a) „date cu caracter personal” înseamnă orice informații privind o persoană identificată sau care poate fi identificată (persoana în cauză);

(b) „prelucrarea datelor cu caracter personal” înseamnă orice operațiune sau serie de operațiuni efectuate asupra datelor cu caracter personal, cum ar fi culegerea, înregistrarea, organizarea, stocarea, modificarea, retragerea, consultarea, utilizarea, divulgarea, combinarea, blocarea, ștergerea sau distrugerea, precum și transferul transfrontalier de date cu caracter personal;

(c) „operator” înseamnă o persoană fizică sau juridică, o autoritate sau orice alt organism care stabilește scopurile și mijloacele pentru prelucrarea datelor cu caracter personal.

Articolul 63

Principii și reguli generale

Părțile convin că sistemele juridice și de reglementare și capacitățile administrative care urmează să fie instituite trebuie să se bazeze, cel puțin, pe următoarele principii fundamentale și mecanisme de control al punerii în aplicare:

a) Principii fundamentale:

(i) Principiul limitării la un scop precis – datele trebuie prelucrate într-un scop anume și utilizate ulterior sau comunicate, numai în măsura în care acest lucru nu este incompatibil cu scopul transferului. Singurele excepții de la acest principiu sunt acelea prevăzute de legislația pentru protejarea intereselor publice importante într-o societate democratică;

(ii) Calitatea datelor și principiul proporționalității – datele trebuie să fie precise și, dacă este necesar, actualizate. Datele trebuie să fie adecvate, pertinente și să nu fie excesive în raport cu scopul în care sunt transferate sau prelucrate ulterior;

(iii) Principiul transparenței – persoanele trebuie să fie informate în ceea ce privește scopul prelucrării datelor și identitatea operatorului din țara terță, precum și în ceea ce privește orice alte informații care permite garantarea unei proceduri corecte. Singurele excepții de la acest principiu sunt acelea prevăzute de legislația pentru protejarea intereselor publice importante într-o societate democratică;

(iv) Principiul siguranței – operatorul ia măsurile de siguranță tehnică și organizaționale corespunzătoare cu riscurile prezentate de prelucrarea datelor. Nicio persoană care acționează sub autoritatea operatorului, inclusiv un responsabil de prelucrare a datelor, nu trebuie să prelucreze datele decât pe baza instrucțiunilor în acest sens ale operatorului;

(v) Dreptul la accesare, rectificare sau contestare – persoana în cauză trebuie să aibă dreptul de a solicita o copie a tuturor datelor prelucrate care o privesc și dreptul de a rectifica acele date atunci când se dovedește că sunt incorecte. În anumite cazuri, persoana în cauză trebuie să aibă posibilitatea de a-și exprima dezacordul în legătură cu prelucrarea datelor care o privesc. Singurele excepții de la acest principiu sunt acelea prevăzute de legislația pentru protejarea intereselor publice importante într-o societate democratică;

(vi) Restricții privind transferurile ulterioare de date – în principiu, toate transferurile ulterioare de date cu caracter personal efectuate de către destinatarul inițial al datelor nu este autorizat decât în cazul în care celălalt destinatar (și anume, destinatarul transferului ulterior) face, de asemenea, obiectul normelor care prevăd un nivel de protecție adecvat;

(vii) Date sensibile – în cazul prelucrării de date care fac cunoscută originea rasială sau etnică, opiniile politice, convingerile religioase sau filozofice, afilierea la un sindicat, date privind starea de sănătate sau viața sexuală, infracțiuni, condamnări penale sau măsuri de securitate, trebuie să se prevadă măsuri suplimentare de protecție.

b) Mecanisme de control al punerii în aplicare

Este necesar să se instituie mecanisme corespunzătoare pentru a asigura îndeplinirea următoarelor obiective:

(i) garantarea unui nivel bun de respectare a normelor, în special prin sensibilizarea operatorilor cu privire la obligațiile care le revin, iar, a persoanelor în cauză, cu privire la drepturile care le revin și la mijloacele de exercitare a acestora; prevăzând sancțiuni eficiente și disuasive și instituind sisteme de control de către autorități, auditori sau responsabili independenți de protecția datelor;

(ii) furnizarea de asistență și sprijin persoanelor în cauză în exercitarea drepturilor acestora, pe care trebuie să le poată aplica în mod rapid și eficient, la un preț neprohibitiv, dacă este cazul, printr-un mecanism instituțional corespunzător care să prevadă o examinare independentă a plângerilor;

(iii) acordarea unei compensații corespunzătoare părții prejudiciate în cazul nerespectării regulilor, și, dacă este necesar, prevederea aplicării de sancțiuni și a plății unei despăgubiri.

Articolul 64

Coerența cu angajamentele internaționale

(1) Părțile se informează reciproc, prin intermediul Comitetului APE, privind angajamentele multilaterale și acordurile cu țări terțe pe care ar putea să le încheie sau privind orice obligație care ar putea să le revină și care poate să fie pertinentă pentru punerea în aplicare a prezentului capitol, și, în special, cu privire la orice acord care prevede prelucrarea datelor cu caracter personal, precum culegerea, stocarea, accesarea de către terți a datelor cu caracter personal sau transferarea lor către aceștia.

(2) Părțile pot solicita consultări pentru a discuta orice problemă care poate să apară.

Articolul 65

Cooperare

Părțile recunosc importanța cooperării în scopul de a facilita dezvoltarea unor cadre legislative, judiciare și instituționale corespunzătoare, precum și obținerea unui nivel de protecție adecvat a datelor cu caracter personal, în conformitate cu obiectivele și principiile incluse în prezentul capitol.







TITLUL VI

PREVENIREA ȘI SOLUȚIONAREA DIFERENDELOR







CAPITOLUL 1

Obiectiv și domeniu de aplicare

Articolul 66

Obiectiv

Obiectivul prezentului titlu este de a preveni și de a soluționa diferendele care ar putea apărea între părți pentru a se putea ajunge, în măsura posibilului, la o soluție satisfăcătoare pentru ambele părți.

Articolul 67

Domeniul de aplicare

(1) Prezentul titlu se aplică în cazul oricărui diferend privind interpretarea sau aplicarea prezentului acord, cu excepția cazului în care există dispoziții contrare exprese.

(2) Fără a aduce atingere alineatului (1), procedura prevăzută la articolul 98 din acordul de la Cotonou este aplicabilă în cazul unui diferend privind finanțarea cooperării pentru dezvoltare, astfel cum este definită în acordul de la Cotonou.







CAPITOLUL 2

Consultări și mediere

Articolul 68

Consultări

(1) Părțile depun eforturi pentru soluționarea diferendelor rezultate din prezentul acord, prin inițierea cu bună-credință de consultări, în scopul de a se ajunge la o soluție satisfăcătoare pentru ambele părți.

(2) O parte care intenționează să inițieze consultări procedează în acest sens prezentând o cerere în scris celeilalte părți, o copie fiind transmisă Comitetului APE, precizeazând măsura contestată și dispozițiile din acord cu care partea consideră că măsura nu este în conformitate.

(3) Se organizează consultări în termen de 40 de zile de la data depunerii cererii. Consultările sunt considerate încheiate la 60 de zile de la data depunerii cererii, cu excepția cazului în care cele două părți convin să continue consultările. Informațiile comunicate pe parcursul consultărilor rămân confidențiale.

(4) În situații urgente, în special acelea în care sunt implicate produse perisabile sau de sezon, se organizează consultări în termen de 15 zile de la data depunerii cererii și sunt considerate încheiate în termen de 30 de zile de la data depunerii cererii.

(5) În cazul în care consultările nu sunt organizate în termenele prevăzute la alineatul (3) sau la alineatul (4) sau în cazul în care consultările au fost încheiate și nu s-a ajuns la niciun acord privind o soluție satisfăcătoare pentru ambele părți, partea care a depus cererea poate solicita instituirea unei comisii speciale de arbitraj, în conformitate cu articolul 70.

Articolul 69

Mediere

(1) În cazul în care consultările nu duc la o soluție satisfăcătoare pentru ambele părți, părțile pot, printr-un acord amiabil, să recurgă la un mediator. Termenii de referință ai medierii vor avea același obiect ca cel prezentat în cererea de consultare, sub rezerva cazului în care părțile dispun altfel.

(2) În cazul în care părțile nu convin asupra unui mediator în termen de 15 zile de la data depunerii cererii de mediere, Comitetul APE selectează, prin tragere la sorți, un mediator dintre persoanele care se află pe lista menționată la articolul 85 și care nu sunt resortisanți ai părților. Selectarea are loc în termen de 20 de zile de la depunerea cererii de mediere, în prezența unui reprezentant al fiecărei părți. Mediatorul convoacă o reuniune cu părțile, nu mai târziu de 30 de zile de la data desemnării sale. Mediatorul primește opiniile fiecărei părți nu mai târziu de 15 zile înainte de reuniune și comunică avizul său nu mai târziu de 45 de zile de la data desemnării sale.

(3) În avizul său, mediatorul poate formula recomandări privind modul de soluționare a diferendului, care să fie conforme cu dispozițiile prezentului acord. Avizul mediatorului nu are caracter obligatoriu.

(4) Părțile pot conveni asupra modificării termenelor menționate la alineatul (2). De asemenea, mediatorul poate decide să modifice termenele respective la solicitarea oricăreia dintre părți sau din proprie inițiativă, în funcție de dificultățile specifice cu care se confruntă partea în cauză sau de complexitatea cazului.

(5) Procedurile de mediere, cu precădere toate informațiile comunicate și pozițiile luate de părți pe parcursul acestor proceduri rămân confidențiale.







CAPITOLUL 3

Proceduri de soluționare a diferendelor







Secțiunea I

Procedura de arbitraj

Articolul 70

Inițierea procedurii de arbitraj

(1) În cazul în care părțile nu reușesc să soluționeze diferendul, după ce au recurs la consultarea prevăzută la articolul 68 sau, dacă este cazul, după ce au recurs la medierea prevăzută la articolul 69, partea reclamantă poate solicita instituirea unei comisii speciale de arbitraj.

(2) Cererea de instituire a unei comisii speciale de arbitraj este adresată în scris părții pârâte și Comitetului APE. În cererea sa, partea reclamantă precizează măsurile specifice contestate și explică motivele pentru care aceste măsuri constituie o încălcare a dispozițiilor prezentului acord.

Articolul 71

Instituirea unei comisii speciale de arbitraj

(1) O comisie specială de arbitraj este formată din trei arbitri.

(2) În termen de 10 zile de la depunerea cererii de instituire a unei comisii speciale de arbitraj, părțile se consultă pentru a ajunge la un acord privind componența comisiei speciale de arbitraj.

(3) În cazul în care părțile nu reușesc să convină asupra componenței comisiei speciale de arbitraj, în termenul prevăzut la alineatul (2), oricare dintre părți poate cere președintelui Comitetului APE sau reprezentantului acestuia să selecteze cei trei membri ai comisiei speciale prin tragere la sorți din lista stabilită în temeiul articolului 85, unul dintre acești membri făcând parte dintre persoanele desemnate de partea reclamantă, unul dintre persoanele desemnate de partea pârâtă și al treilea dintre persoanele care au fost desemnate de cele două părți pentru a prezida reuniunile. În cazul în care părțile au convenit asupra selectării unuia sau mai multora dintre membrii comisiei speciale, membrul sau membrii rămas (rămași) este (sunt) selectat (selectați) în conformitate cu aceeași procedură.

(4) Președintele Comitetului APE sau reprezentantul acestuia selectează arbitrii, în termen de cinci zile de la cererea menționată la alineatul (3), depusă de una dintre părți, în prezența a câte unui reprezentant al fiecărei părți.

(5) Data instituirii comisiei speciale de arbitraj este data la care sunt selectați cei trei arbitri.

Articolul 72

Raportul intermediar al comisiei speciale

Comisia specială de arbitraj comunică părților un raport intermediar care include atât secțiuni descriptive, cât și observațiile și concluziile acesteia, de regulă, nu mai târziu de 120 de zile de la data instituirii comisiei speciale. În termen de cincisprezece zile de la comunicarea raportului de către comisia specială, oricare parte poate prezenta comentariile sale în scris referitoare la aspecte precise din raportul intermediar.

Articolul 73

Decizia comisiei speciale de arbitraj

(1) Comisia specială de arbitraj comunică decizia sa părților și Comitetului APE, nu mai târziu de 150 de zile de la data instituirii comisiei speciale de arbitraj. În cazul în care consideră că acest termen limită nu poate fi respectat, președintele comisiei speciale comunică în scris acest lucru părților și Comitetului APE, precizând motivele întârzierii și data la care comisia estimează să își finalizeze activitatea. În niciun caz decizia de arbitraj nu ar trebui pronunțată mai târziu de 180 de zile de la data instituirii comisiei speciale de arbitraj.

(2) În cazuri de urgență, inclusiv în cele care privesc produse alimentare perisabile și de sezon, comisia specială depune toate eforturile pentru a pronunța decizia în termen de 75 de zile de la data instituirii sale. În niciun caz comisia nu ar trebui să pronunțe decizia mai târziu de 90 de zile de la instituirii sale. Comisia specială poate pronunța o decizie preliminară cu privire la eventuala urgență a cazului, în termen de zece 10 zile de la instituirea sa.

(3) Fiecare parte poate solicita unei comisii speciale de arbitraj să formuleze recomandări privind modul în care partea pârâtă ar putea să acționeze în mod conform.







Secțiunea II

Conformare

Articolul 74

Conformarea cu decizia comisiei speciale de arbitraj

Fiecare parte sau, dacă este cazul, toate statele semnatare din Africa Centrală, iau toate măsurile necesare pentru a pune în aplicare decizia comisiei speciale și părțile depun toate eforturile pentru a conveni asupra unui termen limită de executare a deciziei.

Articolul 75

Termenul rezonabil pentru conformare

(1) În cel mult treizeci de zile de la notificarea părților cu privire la decizia comisiei speciale, partea pârâtă notifică în scris părții reclamante și Comitetului APE termenul necesar pentru conformarea la aceasta („termen rezonabil”).

(2) În cazul în care există un dezacord între părți cu privire la termenul rezonabil de conformare la decizia comisiei speciale, partea reclamantă solicită în scris comisiei speciale, în termen de 20 de zile de la notificarea părții pârâte în temeiul alineatului (1), să stabilească durata termenului rezonabil. Această cerere este notificată în același timp celeilalte părți și Comitetului APE. Comisia specială comunică decizia sa părților și Comitetului APE, în termen de 30 de zile de la depunerea cererii.

(3) Pentru a determina durata termenului rezonabil, comisia specială ia în considerare durata de care partea pârâtă sau, dacă este cazul, statele semnatare din Africa Centrală ar avea nevoie în mod normal să adopte măsuri legislative sau administrative comparabile cu cele pe care partea pârâtă sau, dacă este cazul, statele semnatare din Africa Centrală le consideră ca fiind necesare pentru asigurarea conformității. În egală măsură, comisia specială poate să ia în considerare constrângerile demonstrabile în materie de capacități care pot afecta adoptarea de către partea pârâtă a măsurilor necesare.

(4) În cazul în care comisia specială inițială sau unii dintre membrii săi nu sunt în măsură să se întrunească din nou, se vor aplica procedurile prevăzute la articolul 71. Termenul pentru pronunțarea deciziei este de 45 de zile de la data depunerii cererii menționate la alineatul (2) din prezentul articol.

(5) Termenul rezonabil poate fi extins cu acordul comun al părților.

Articolul 76

Reexaminarea măsurilor adoptate pentru conformarea cu decizia comisiei speciale de arbitraj

(1) Partea pârâtă notifică celeilalte părți și Comitetului APE, înainte de încheierea termenului rezonabil, măsurile adoptate pentru a se conforma la decizia de arbitraj.

(2) În cazul în care există un dezacord între părți cu privire la compatibilitatea măsurilor notificate în temeiul alineatului (1) cu dispozițiile prezentului acord, partea reclamantă poate cere în scris comisiei speciale să se pronunțe în această privință. Cererea precizează măsurile specifice în discuție și explică motivele pentru care măsurile sunt incompatibile cu dispozițiile prezentului acord. Comisia specială comunică decizia sa în termen de 90 de zile de la data depunerii cererii. În cazuri de urgență, inclusiv în cele care privesc produse alimentare perisabile și de sezon, comisia specială comunică decizia sa în termen de 45 de zile de la data depunerii cererii.

(3) În cazul în care comisia specială inițială sau unii dintre membrii săi nu sunt în măsură să se întrunească din nou, se aplică procedurile prevăzute la articolul 71. Termenul pentru notificarea deciziei este de 105 de zile de la data depunerii cererii menționate la alineatul (2).

Articolul 77

Dispoziții temporare în caz de neconformitate

(1) În cazul în care partea pârâtă nu notifică, înainte de expirarea termenului rezonabil, măsurile pe care le-a luat pentru a se conforma deciziei comisiei speciale de arbitraj sau în cazul în care comisia hotărăște că măsurile notificate în temeiul articolului 76 alineatul (1) nu sunt compatibile cu obligațiile care revin părții respective în temeiul dispozițiilor prezentului acord, partea pârâtă sau, dacă este cazul, statul semnatar respectiv din Africa Centrală trebuie, în cazul în care partea reclamantă îi solicită acest lucru, să îi propună o ofertă de despăgubire temporară. Despăgubirea poate include sau consista dintr-o despăgubire financiară. Cu toate acestea, nicio dispoziție din prezentul acord nu obligă partea pârâtă sau, dacă este cazul, statul semnatar respectiv din Africa Centrală să propună o astfel de despăgubire financiară.

(2) În cazul în care părțile nu ajung la un acord privind despăgubirea, în termen 30 de zile de la încheierea termenului rezonabil sau de la decizia comisiei speciale de arbitraj, menționată la articolul 76, conform căreia măsurile adoptate pentru a asigura conformitatea nu sunt compatibile cu dispozițiile prezentului acord, partea reclamantă are dreptul, după ce a notificat cealaltă parte, să adopte măsuri corespunzătoare. Măsurile pot fi adoptate de partea reclamantă sau, dacă este cazul, de statul semnatar respectiv din Africa Centrală.

(3) Atunci când adoptă aceste măsuri, partea reclamantă sau, dacă este cazul, statul semnatar respectiv din Africa Centrală încearcă să selecteze măsuri proporționale cu încălcarea care să afecteze cel mai puțin obiectivele prezentului acord și ia în considerare impactul acestora atât asupra economiei părții pârâte, cât și asupra diverselor state semnatare din Africa Centrală.

(4) CE face dovadă de moderație atunci când solicită o despăgubire sau când adoptă măsuri adecvate în conformitate cu alineatul (1) sau (2).

(5) Compensarea sau măsurile adecvate sunt temporare și se aplică numai până în momentul retragerii sau modificării măsurii considerate ca încălcând dispozițiile prezentului acord, astfel încât să se asigure conformitatea acesteia cu dispozițiile respective sau până în momentul în care părțile vor fi convenit să reglementeze diferendul.

Articolul 78

Examinarea măsurilor de asigurare a conformității în urma adoptării măsurilor adecvate

(1) Partea pârâtă notifică celeilalte părți și Comitetului APE măsurile adoptate pentru a se conforma deciziei comisiei speciale de arbitraj și, în cadrul notificării respective, solicită încetarea aplicării măsurilor adecvate de către partea reclamantă sau, dacă este cazul, de către statul semnatar respectiv din Africa Centrală.

(2) În cazul în care părțile nu ajung la un acord privind compatibilitatea măsurilor notificate cu dispozițiile prezentului acord în termen de 30 de zile de la depunerea notificării, partea reclamantă cere în scris comisiei speciale de arbitraj să hotărască în această privință. Cererea este notificată celeilalte părți și Comitetului APE. Decizia comisiei speciale de arbitraj este comunicată părților și Comitetului APE, în termen de 45 de zile de la depunerea cererii. În cazul în care comisia specială de arbitraj hotărăște că oricare dintre măsurile adoptate pentru a asigura conformitatea nu respectă dispozițiile aferente din prezentul acord, comisia hotărăște dacă partea reclamantă sau, dacă este cazul, statul semnatar respectiv din Africa Centrală poate continua să aplice măsurile adecvate în cauză. În cazul în care comisia specială de arbitraj hotărăște că oricare măsuri adoptate pentru a asigura conformitatea nu respectă dispozițiile prezentului acord, se va înceta aplicarea măsurilor adecvate.

(3) În cazul în care comisia specială de arbitraj inițială sau unii dintre membrii săi nu sunt în măsură să se întrunească din nou, se vor aplica procedurile prevăzute la articolul 71. Termenul pentru notificarea deciziei este de 60 de zile de la data depunerii cererii menționate la alineatul (2) din prezentul articol.







Secțiunea III

Dispoziții comune

Articolul 79

Soluție satisfăcătoare pentru ambele părți

În temeiul prezentului titlu, în orice moment, părțile pot ajunge la o soluție la un diferend satisfăcătoare pentru ambele părți. Părțile notifică Comitetul APE cu privire la o astfel de soluție. În momentul adoptării unei soluții satisfăcătoare pentru ambele părți, procedura trebuie încheiată.

Articolul 80

Regulamentul de procedură și codul de conduită

(1) Procedurile privind soluționarea diferendelor prevăzute la capitolul 3 sunt guvernate de regulamentul de procedură și de codul de conduită care vor fi adoptate de Comitetul APE.

(2) Reuniunile comisiei speciale de arbitraj sunt deschise publicului, în conformitate cu regulamentul de procedură, care prevede, de asemenea, dispoziții pentru protejarea informațiilor comerciale confidențiale.

Articolul 81

Informații generale și tehnice

La cererea unei părți sau din proprie inițiativă, comisia specială de arbitraj își poate procura informații din orice sursă, dacă consideră acest lucru oportun, inclusiv de la părțile implicate în diferend. Comisia specială are, de asemenea, dreptul să solicite opinia experților, dacă consideră acest lucru oportun. Informațiile obținute în acest fel trebuie comunicate fiecăreia dintre părți și face obiectul observațiilor acestora. Părțile interesate pot prezenta memorandumuri cu titlu de „amicus curiae” comisiei speciale de arbitraj, în conformitate cu regulamentul de procedură.

Articolul 82

Regimul lingvistic al comunicărilor

Comunicările efectuate verbal și în scris de către Africa Centrală sunt prezentate în franceză și engleză, iar cele din partea Comunității Europene sunt prezentate în oricare dintre limbile oficiale ale instituțiilor Uniunii Europene.

Articolul 83

Reguli de interpretare

Comisiile speciale de arbitraj au obligația de a interpreta dispozițiile prezentului acord în conformitate cu regulile obișnuite de interpretare a dreptului public internațional, inclusiv în conformitate cu Convenția de la Viena privind dreptul tratatelor. Deciziile comisiei speciale de arbitraj nu pot nici spori nici reduce drepturile și obligațiile prevăzute de dispozițiile prezentului acord.

Articolul 84

Deciziile comisiei speciale de arbitraj

(1) Comisia specială de arbitraj depune toate eforturile pentru a lua deciziile prin consens. Cu toate acestea, în cazul în care nu se poate ajunge la o decizie prin